Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: Az 1997. évi XXXI. törvény, mely 1997. november 1. napján
Paragraph Index: 239

1997. május 13-i ítéletében a gyermeket a panaszosnál helyezte el. Magyarország és Izrael között nincs a családjogi, gyermekelhelyezési bírói határozatok kölcsönös elismerését biztosító jogsegélyegyezmény. Ennek eredményeként nincs jogi lehetőség annak a helyzetnek a feloldására, amit a két — egymásnak ellentmondó — jogerős bírói ítélet eredményez. Az önkényesen külföldre vitt gyermek édesanyjánál történő elhelyezéséről rendelkező magyar bíróság jogerős ítélete nem érvényesíthető. Az Alkotmánybíróság 34/1991. (VI. 15.) AB határozatában rámutatott arra, hogy az Alkotmány 2. § (1) bekezdésében megállapított jogállamisághoz szervesen kapcsolódik a jogbiztonság elvének maradéktalan érvényesülése (ABH 1991, 173), ami egyúttal a jogerős bírói ítéletek végrehajthatását szolgáló állami kényszer biztosítását is magában foglalja. Az állampolgári jogok országgyűlési biztosa megállapította, hogy a magyar bíróság jogerős gyermekelhelyezési ítélete végrehajthatóságának hiánya az Alkotmány 2. § (1) bekezdése szerinti jogállam, illetve az ebből eredő jogbiztonság, az Alkotmány 67. § (1) bekezdése alapján a gyermeknek a megfelelő testi, szellemi és erkölcsi fejlődéséhez szükséges gondoskodáshoz, valamint a szülőket az Alkotmány 67. § (2) bekezdése alapján a gyermeküknek adandó nevelés megválasztásához való jogával összefüggésben eredményez alkotmányos visszásságot. 1999/79/II. szám A feltárt alkotmányos visszásság megszüntetésére az állampolgári jogok országgyűlési biztosa 1998. szeptember 24-én ajánlást tett az igazságügy-miniszternek és a külügyminiszternek arra, hogy a gyermekelhelyezésről szóló jogerős ítéletek végrehajtásának kölcsönös biztosítása céljából kezdeményezzék a magyar—izraeli jogsegélyegyezmény megkötését. Az igazságügy-miniszter 1998. november 16-i válaszában az ajánlást nem fogadta el. Az igazságügy-miniszter tájékoztatta az állampolgári jogok országgyűlési biztosát arról, hogy Magyarország és Izrael között már 1991-ben felmerült a polgári ügyekben hozott bírósági határozatok kölcsönös elismeréséről szóló egyezmény megkötésének gondolata. Izrael akkor kinyilvánította, hogy az egyezmény hatályát nem kívánja a családjogi és az öröklési ügyekre kiterjeszteni. A külügyminiszter válasza 1998. év végéig nem érkezett meg, ezért azt az állampolgári jogok országgyűlési biztosa sürgette. A jogi probléma jellegére figyelemmel, a külügyminiszter álláspontjának megérkezése előtt az állampolgári jogok országgyűlési biztosa nem kívánt az igazságügy-miniszter válaszára reagálni. Az otthont nyújtó gyermekintézményekben élő gondozottak alkotmányos jogainak érvényesülése Az országgyűlési biztos általános helyettese hivatalból indított átfogó vizsgálatot az otthont nyújtó gyermekintézményekben élő gondozottak alkotmányos jogai érvényesülésének feltárására. A vizsgálat összesen 51 alkotmányos jogokkal kapcsolatos visszásságot tárt fel. Mindössze két olyan intézmény volt, ahol nem állapította meg a gyermeki jogok sérelmét. Az országgyűlési biztos általános helyettese a feltárt visszásságok orvoslására 24 ajánlást tett. A vizsgálat összesen 13 intézményben folyt, 1067 gyermeket (ami az állami gondoskodásban élők 5,1 százaléka, a gyermekvédelmi intézetekben élők 8,3 százaléka) érintett. OBH 550/1998.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes